CELEX: 32018R0677
Language: hr
Date: 2018-05-03 00:00:00
Title: Uredba Komisije (EU) 2018/677 оd 3. svibnja 2018. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe taumatina (E 957) kao pojačivača arome u određenim kategorijama hrane (Tekst značajan za EGP. )

4.5.2018   
            
            
               HR
            
            
               Službeni list Europske unije
            
            
               L 114/10
            
         UREDBA KOMISIJE (EU) 2018/677
   оd 3. svibnja 2018.
   o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe taumatina (E 957) kao pojačivača arome u određenim kategorijama hrane
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
   budući da:
   
               (1)
            
            
               U Prilogu II. Uredbi (EZ) br. 1333/2008 utvrđen je Unijin popis prehrambenih aditiva odobrenih za uporabu u hrani i uvjeti za njihovu uporabu.
            
         
               (2)
            
            
               Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili nakon podnošenja zahtjeva.
            
         
               (3)
            
            
               U skladu s Prilogom II. Uredbi (EZ) br. 1333/2008 taumatin (E 957) odobren je za uporabu u Uniji kao prehrambeni aditiv u različitim kategorijama hrane i na određenim razinama uporabe.
            
         
               (4)
            
            
               Zahtjev za proširenje uporabe taumatina (E 957) kao pojačivača arome u nekoliko kategorija hrane na određenim razinama uporabe podnesen je 12. studenoga 2014. Zahtjev je Komisija stavila na raspolaganje državama članicama u skladu s člankom 4. Uredbe (EZ) br. 1331/2008.
            
         
               (5)
            
            
               Taumatin je 1984. (3) i 1988. (4) ocijenio Znanstveni odbor za hranu Europske unije (SCF). Taumatin se smatrao prihvatljivim za uporabu, a prihvatljivi dnevni unos (ADI) utvrđen je kao „nije naveden”. U drugoj ocjeni zabilježeno je da se taumatin kao bjelančevina probavom razgrađuje na uobičajene sastojke hrane.
            
         
               (6)
            
            
               Za ažuriranje popisa prehrambenih aditiva Unije iz Priloga II. Uredbi (EZ) br. 1333/2008. Komisija je prema članku 3. stavku 2. Uredbe (EZ) br. 1331/2008 dužna zatražiti mišljenje Europske agencije za sigurnost hrane („Agencija”).
            
         
               (7)
            
            
               Ta je agencija 13. studenoga 2015. objavila znanstveno mišljenje (5) o sigurnosti predloženog proširenja uporabe i razine uporabe taumatina (E 957) kao prehrambenog aditiva. Pri pružanju takva mišljenja Agencija je odlučila da je pitanje sigurnosti uporabe taumatina riješeno usporedbom izloženosti koja proizlazi iz postojeće uporabe i razine uporabe s izloženošću koja proizlazi iz dodatnih predloženih uporaba.
            
         
               (8)
            
            
               I za trenutačno odobrenu i za predloženu proširenu uporabu i razinu uporabe taumatina procijenjena izloženost dala je srednju vrijednost unosa u rasponu od 0,03 do 0,10 mg/kg tjelesne mase/dan za starije osobe, te 0,13 do 0,34 mg/kg tjelesne mase/dan za djecu. Visoka izloženost u rasponu je od 0,13 do 0,32 mg/kg tjelesne mase/dan za adolescente do 0,09 do 1,10 mg/kg tjelesne mase/dan za odrasle osobe. Smatra se da je ta izloženost potrošača zanemariva te stoga ne predstavlja sigurnosni rizik.
            
         
               (9)
            
            
               Na temelju postojećih toksikoloških procjena Agencija je zaključila da predloženo proširenje uporabe i promjene razina uporabe ne predstavljaju sigurnosni rizik.
            
         
               (10)
            
            
               Iako je Agencija izračunala izloženost taumatinu (E 957) primjenom podataka o postojećoj maksimalnoj razini uporabe i proširenoj uporabi i razinama uporabe koje je predložio podnositelj zahtjeva, uporabu taumatina (E 957) kao pojačivača arome trebalo bi ograničiti na one kategorije hrane za koje postoji razumna tehnološka potreba neostvariva drugim ekonomski ili tehnološki izvedivim načinima, te za koje njegova uporaba neće potrošača dovesti u zabludu.
            
         
               (11)
            
            
               Uporabom taumatina (E 957) kao pojačivača arome poboljšavaju se organoleptička svojstva pikantnih prehrambenih proizvoda. Taumatin može poboljšati postojeći umami i pikantnost umaka i grickalica, zbog čega prehrambeni proizvod bolje odgovara ljudskom ukusu.
            
         
               (12)
            
            
               Stoga je primjereno odobriti uporabu taumatina (E 957) kao pojačivača arome u proizvodima kategorija hrane 12.6. „Umaci” i 15.1. „Grickalice na bazi krumpira, žitarica, brašna ili škroba”, do 5 mg/kg za svaku kategoriju hrane.
            
         
               (13)
            
            
               Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
            
         
               (14)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 3. svibnja 2018.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 31.12.2008., str. 16.
   
   
      (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
   
      (3)  Izvješća Znanstvenog odbora za hranu o sladilima (mišljenje koje je izrazio Znanstveni odbor za hranu 14. rujna 1984.). Dostupno na internetu: http://aei.pitt.edu/40825/1/16th_food.pdf
   
      (4)  Izvješća Znanstvenog odbora za hranu o sladilima (21. serija). Mišljenje izraženo 11. prosinca 1987. i 10. studenoga 1988., a doneseno 10. studenoga 1988. Dostupno na internetu: http://aei.pitt.edu/40830/1/21st_food.pdf
   
      (5)  EFSA Journal 2015.;13(11):4290.
   
      PRILOG
      Dio E Priloga II. Uredbi (EZ) br. 1333/2008 mijenja se kako slijedi:
      
                  1.
               
               
                  U kategoriji hrane 12.6. „Umaci” nakon unosa za prehrambeni aditiv E 955 umeće se sljedeći unos:
                  
                               
                           
                           
                              „E 957
                           
                           
                              Taumatin
                           
                           
                              5
                           
                           
                               
                           
                           
                              samo kao pojačivač arome”
                           
                        
            
                  2.
               
               
                  U kategoriji 15.1. „Grickalice na bazi krumpira, žitarica, brašna ili škroba” nakon unosa za prehrambeni aditiv E 955 umeće se sljedeći unos:
                  
                               
                           
                           
                              „E 957
                           
                           
                              Taumatin
                           
                           
                              5
                           
                           
                               
                           
                           
                              samo kao pojačivač arome”